ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สน. 26/2552เรื่อง การยกเว้นการดําเนินการของบริษัทจัดการเมื่อมีการถือ หน่วยลงทุนของกองทุนรวมอสังหาริมทรัพย์ เกินกว่าหนึ่งในสามเป็นการชั่วคราว\_\_\_\_\_\_\_\_\_\_\_\_\_\_\_\_\_\_\_\_\_ อาศัยอํานาจตามความในข้อ 17 โดยได้รับความเห็นชอบจากคณะกรรมการก.ล.ต. ทําหน้าที่คณะกรรมการกํากับตลาดทุนตามมาตรา 60 แห่งพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 และข้อ 19(6) แห่งประกาศคณะกรรมการกํากับตลาดทุนที่ ทน. 27/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุน ลงวันที่ 20 กรกฎาคม พ.ศ. 2552 สํานักงานออกข้อกําหนดไว้ดังต่อไปนี้ข้อ ๑ ในประกาศนี้ (1) "บริษัทจัดการ" หมายความว่า บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนรวม (2) "กองทุนรวมอสังหาริมทรัพย์" หมายความว่า กองทุนรวมอสังหาริมทรัพย์ตามประกาศที่ สน. 25/2552 ที่มีหน่วยลงทุนเป็นหลักทรัพย์จดทะเบียนในตลาดหลักทรัพย์ก่อนวันที่ 13 พฤษภาคม พ.ศ. 2552 (3) "ประกาศที่ สน. 25/2552" หมายความว่า ประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 25/2552 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวมอสังหาริมทรัพย์ ลงวันที่ 28 กรกฎาคม พ.ศ. 2552 (4) "กลุ่มบุคคลเดียวกัน" หมายความว่า กลุ่มบุคคลเดียวกันตามประกาศ ที่ สน. 25/2552 (5) "บุคคลที่เกี่ยวข้องกับอสังหาริมทรัพย์" หมายความว่า ผู้ที่เคยเป็นเจ้าของอสังหาริมทรัพย์หรือผู้โอนสิทธิการเช่าในอสังหาริมทรัพย์ ผู้ให้เช่าอสังหาริมทรัพย์หรือผู้ให้สิทธิในอสังหาริมทรัพย์ที่กองทุนรวมอสังหาริมทรัพย์ลงทุน และกลุ่มบุคคลเดียวกันกับบุคคลดังกล่าว (6) "ตลาดหลักทรัพย์" หมายความว่า ตลาดหลักทรัพย์แห่งประเทศไทยข้อ ๒ ในกรณีที่บุคคลใด กลุ่มบุคคลเดียวกันใด หรือบุคคลที่เกี่ยวข้องกับอสังหาริมทรัพย์ใดมีการซื้อหน่วยลงทุนของกองทุนรวมอสังหาริมทรัพย์บนกระดานหลักในตลาดหลักทรัพย์ในระหว่างวันที่ประกาศนี้มีผลใช้บังคับจนถึงวันสิ้นสุดระยะเวลาหนึ่งปีนับแต่วันที่ประกาศนี้มีผลใช้บังคับ จนเป็นผลให้บุคคลนั้น กลุ่มบุคคลเดียวกันนั้น หรือบุคคลที่เกี่ยวข้องกับอสังหาริมทรัพย์นั้น ถือหน่วยลงทุนเกินกว่าหนึ่งในสามแต่ไม่เกินร้อยละห้าสิบของจํานวนหน่วยลงทุนที่จําหน่ายได้แล้วทั้งหมดของกองทุนรวมอสังหาริมทรัพย์ ให้บริษัทจัดการปฏิบัติตามข้อกําหนดในประกาศนี้ตั้งแต่วันที่บุคคลนั้น กลุ่มบุคคลเดียวกันนั้น หรือบุคคลที่เกี่ยวข้องกับอสังหาริมทรัพย์นั้น ทําการซื้อหน่วยลงทุนเป็นครั้งแรกจนถึงวันสิ้นสุดระยะเวลาสี่ปีนับแต่วันที่ประกาศนี้มีผลใช้บังคับ ทั้งนี้ ข้อกําหนดในเรื่องใดมิได้กําหนดไว้เป็นการเฉพาะในประกาศนี้ให้เป็นไปตามประกาศที่ สน. 25/2552 การนับจํานวนหน่วยลงทุนของบุคคลที่เกี่ยวข้องกับอสังหาริมทรัพย์ตามวรรคหนึ่งให้นับรวมจํานวนหน่วยลงทุนของบุคคลดังกล่าวทุกราย ทั้งนี้ ไม่ว่าอสังหาริมทรัพย์ที่เกี่ยวข้องจะเป็นชิ้นเดียวกันหรือต่างชิ้นก็ตามข้อ ๓ บริษัทจัดการอาจจ่ายเงินปันผลในส่วนที่เกินกว่าหนึ่งในสามของจํานวนหน่วยลงทุนที่จําหน่ายได้แล้วทั้งหมดให้แก่ผู้ถือหน่วยลงทุนของกองทุนรวมอสังหาริมทรัพย์ที่เป็นบุคคลใด กลุ่มบุคคลเดียวกันใด หรือบุคคลที่เกี่ยวข้องกับอสังหาริมทรัพย์ใดที่ซื้อหน่วยลงทุนของกองทุนรวมอสังหาริมทรัพย์ตามข้อ 2 ต่อเมื่อเป็นไปตามหลักเกณฑ์ดังต่อไปนี้ (1) ผู้ถือหน่วยลงทุนได้แจ้งข้อมูลเกี่ยวกับการซื้อหน่วยลงทุนให้บริษัทจัดการทราบล่วงหน้าเป็นลายลักษณ์อักษรก่อนการซื้อหน่วยลงทุนเป็นครั้งแรก (2) ผู้ถือหน่วยลงทุนได้ให้คํารับรองพร้อมกับการแจ้งข้อมูลตาม (1) ว่าจะไม่ขายหน่วยลงทุนที่ซื้อตามข้อ 2 ภายในวันสิ้นสุดระยะเวลาหกเดือนนับแต่วันที่ซื้อหน่วยลงทุนครั้งสุดท้าย และจะขายหน่วยลงทุนในส่วนที่เกินกว่าหนึ่งในสามของจํานวนหน่วยลงทุนที่จําหน่ายได้แล้วทั้งหมดภายในระยะเวลาสี่ปีนับแต่วันที่ประกาศนี้มีผลใช้บังคับ (3) ในกรณีที่ผู้ถือหน่วยลงทุนประสงค์จะขายหน่วยลงทุน ผู้ถือหน่วยลงทุนต้องดําเนินการดังต่อไปนี้แล้ว (ก) ในการขายหน่วยลงทุนในจํานวนที่ถืออยู่ก่อนการซื้อหน่วยลงทุนตามข้อ 2 ภายในวันสิ้นสุดระยะเวลาหกเดือนนับแต่วันที่ซื้อหน่วยลงทุนตามข้อ 2 ผู้ถือหน่วยลงทุนดังกล่าวได้แจ้งข้อมูลให้บริษัทจัดการทราบล่วงหน้าเป็นลายลักษณ์อักษรก่อนการขายหน่วยลงทุนดังกล่าวครั้งแรก (ข) ในการขายหน่วยลงทุนตาม (2) หากเป็นการขายบนกระดานหลักในตลาดหลักทรัพย์ ผู้ถือหน่วยลงทุนได้แจ้งข้อมูลให้บริษัทจัดการทราบล่วงหน้าเป็นลายลักษณ์อักษรก่อนการขายหน่วยลงทุนดังกล่าวครั้งแรก (4) ผู้ถือหน่วยลงทุนได้ส่งรายงานผลการซื้อหรือขายหน่วยลงทุนให้บริษัทจัดการทราบเป็นลายลักษณ์อักษร ซึ่งรายงานดังกล่าวแสดงได้ว่าผู้ถือหน่วยลงทุนได้ทําการซื้อหรือขายหน่วยลงทุนตามที่ได้แจ้งข้อมูลไว้ใน (1) และ (3) และที่ได้รับรองไว้ใน (2) ข้อมูลตามวรรคหนึ่งต้องมีรายละเอียดตามรายการที่กําหนดไว้ในแบบตามข้อ 4 ข้อ ๔ ให้บริษัทจัดการเปิดเผยข้อมูลที่ได้รับแจ้งจากผู้ถือหน่วยลงทุนตามข้อ 3 วรรคหนึ่ง (1) (3) และ (4) ตามแบบที่จัดไว้ในระบบงานอิเล็กทรอนิกส์ของสํานักงาน และให้บริษัทจัดการปฏิบัติตามหลักเกณฑ์ดังต่อไปนี้ (1) เปิดเผยข้อมูลตามข้อ 3 วรรคหนึ่ง (1) และ (3) ต่อสํานักงานและตลาดหลักทรัพย์ล่วงหน้า ไม่น้อยกว่าสามวันทําการก่อนวันที่ผู้ถือหน่วยลงทุนจะซื้อหรือจะขายหน่วยลงทุนครั้งแรกแล้วแต่กรณี (2) เปิดเผยข้อมูลตามข้อ 3 วรรคหนึ่ง (4) ต่อตลาดหลักทรัพย์อย่างน้อยหนึ่งชั่วโมงก่อนการเปิดซื้อขายหลักทรัพย์รอบแรกของตลาดหลักทรัพย์ในวันทําการถัดไป เว้นแต่ในกรณีของการรายงานผลการซื้อหรือขายหน่วยลงทุนครั้งสุดท้าย ให้บริษัทจัดการปฏิบัติดังต่อไปนี้ (ก) เปิดเผยต่อสํานักงานและตลาดหลักทรัพย์ภายในสามวันทําการนับแต่วันที่ผู้ถือหน่วยลงทุนมีการซื้อหรือขายหน่วยลงทุน (ข) ในกรณีที่ผู้ถือหน่วยลงทุนไม่สามารถซื้อหน่วยลงทุนได้ครบตามที่แจ้งไว้ในข้อ 3 วรรคหนึ่ง (1) ได้ทันภายในวันสิ้นสุดระยะเวลาหนึ่งปีนับแต่วันที่ประกาศนี้มีผลใช้บังคับ ให้บริษัทจัดการเปิดเผยข้อมูลภายในสามวันทําการนับแต่วันสิ้นสุดระยะเวลาหนึ่งปีนับแต่วันที่ประกาศนี้มีผลใช้บังคับ (ค) ในกรณีที่ผู้ถือหน่วยลงทุนไม่สามารถขายหน่วยลงทุนในส่วนที่เกินกว่าหนึ่งในสามของจํานวนหน่วยลงทุนที่จําหน่ายได้แล้วทั้งหมดตามที่รับรองไว้ในข้อ 3 วรรคหนึ่ง (2)ได้ทันภายในวันสิ้นสุดระยะเวลาสี่ปีนับแต่วันที่ประกาศนี้มีผลใช้บังคับ ให้บริษัทจัดการเปิดเผยข้อมูลภายในสามวันทําการนับแต่วันสิ้นสุดระยะเวลาสี่ปีนับแต่วันที่ประกาศนี้มีผลใช้บังคับข้อ ๕ ให้บริษัทจัดการดําเนินการแก้ไขเพิ่มเติมโครงการจัดการกองทุนรวมเกี่ยวกับข้อจํากัดสิทธิในกรณีที่มีการถือหน่วยลงทุนเกินกว่าหนึ่งในสามของจํานวนหน่วยลงทุนที่จําหน่ายได้แล้วทั้งหมดให้เป็นไปตามหลักเกณฑ์ในประกาศนี้ภายในวันก่อนวันที่บริษัทจัดการเปิดเผยข้อมูลตามข้อ 3 วรรคหนึ่ง (1) ต่อสํานักงานและตลาดหลักทรัพย์ ข้อ ๖ ประกาศนี้ให้ใช้บังคับตั้งแต่วันที่ 16 สิงหาคม พ.ศ. 2552 เป็นต้นไปผู้มีอํานาจลงนาม - ประกาศ ณ วันที่ 28 กรกฎาคม พ.ศ. 2552 (นายธีระชัย ภูวนาถนรานุบาล)เลขาธิการสํานักงานคณะกรรมการกํากับหลักทรัพย์และตลาดหลักทรัพย์หมายเหตุ - เหตุผลในการออกประกาศฉบับนี้ คือ เพื่อเป็นการบรรเทาภาวะผันผวนในทางเศรษฐกิจที่เกิดขึ้นในปัจจุบัน ซึ่งส่งผลต่อการซื้อขายหน่วยลงทุนของกองทุนรวมอสังหาริมทรัพย์ในตลาดหลักทรัพย์แห่งประเทศไทย จึงสมควรผ่อนคลายหลักเกณฑ์เกี่ยวกับการดําเนินการเมื่อมีการถือหน่วยลงทุนของกองทุนรวมอสังหาริมทรัพย์เกินกว่าหนึ่งในสามเป็นการชั่วคราวสําหรับผู้ที่ซื้อหน่วยลงทุนในตลาดหลักทรัพย์แห่งประเทศไทยที่ถือหน่วยลงทุนไม่เกินร้อยละห้าสิบของจํานวนหน่วยลงทุนที่จําหน่ายได้แล้วทั้งหมด จึงจําเป็นต้องออกประกาศนี้